I**n kaz rienk pou dormi la nwit**

I prétan di an Frans, la kaz la pa parèy la kaz isi,
Larényon. Daborinn, bann zorèy i apèl pa sa « la kaz » : i apèl
sa « la maison ». Zot « maison » la lé drol sa ! I ansèrv kaziman
po tout ! Ladan ou na « la cuisine » ousa i fé kui manzé ; épi ou
na la « salle à manger », ou na « les chambres à coucher », épi
la « salle de séjour » ousa i roswa domoun po kas la blag
ansanm ; ou na « le grenier », in léspès farfar la kaz ousa i
dépoz bann vyé zafèr, épi, pardsou la kaz, ou na « la cave »
ousa i ramas bann boutèy dovin... Dann « maison » la, na ziska
« les toilettes », kabiné si wi profèr !
Isi Larényon, tout zafèr lé pa mayé konmsa ansanm ! Isi
la kaz sé la kaz ! La kizine : la kizine ! kabiné : kabiné !...
Soman, sa i vé pa di nou na plis la plas laba an Frans ! Sa i vé
pa di nou lé plis ris ! Kontrèr ! Souvandéfwa akoz nou lé séré,
akoz nou lé maléré minm ni fé nout tournéviré konmsa !
War zot minm : la kaz Maksimin, kamarad Tikok, na
ryink dé pyès, lé kouvèr an pay vétivér, napwin « la cheminée »
konm an Frans. In sipozisyon alors : monmon Maksimin i rod fé
kui manzé anndanla ! Zot i wa in pé kosa i sar fé ! Dofé dan la
pay, boukanaz dann zyé, kouvértir marmit dann bifé linz, lo
marmit li minm èk potsanm sou lo li ! Tanka po kabiné koz pi !
Dolo atitré ousa i tir ? Papyé tann, ousa i lé ? Kansréti in flakon
grézil po fé fane lodèr, kilé ? nana ? in-in ! Dann fotrin konmsa
domyé kontant out touf fig ankor, laba dann fon la kour, détrwa
koton maï dann out min, in gouni po anbar aou pardvan.
Boudikont, in kaz konm sat Maksimin i ansérv aryink
po dormi la nwit. Ankor ! konm Maksimin na in gran frèr èk
trwa mwayin gran sèr, i fé lé dé garson lé blizé dor si in kés dan
la kizine ! Apark sa, la zourné, madanm Rafaèl i rant tazantan
dann son kaz, riyink kan la bézwin-bézwin minm : po aranz lo
li, po ropasé, po rod in papyé konsékan. Sé dan la kaz osi li
dépoz son tant koutir, soman li sar koud déor sou trèy sousou.
Trèy sousou-la i ansèrv konm « salon » osi : la minm li roswar
son moun... sirtou mwa désanm, zanvyé, févriyé, trwa mwa
ousa la nèz i fonn an Frans, aléwar isi, domoun i rod po fonn èk
lo féso i fé !

 Christian Fontaine, Zistwar Tikok, CDPS, 1988



 Christian Fontaine
Gran mésié là lété in prèt, l’éné lané 1944, Li té milit pou domoun, pou rénioné.. Li mor britalman lo 10 avril 1984, dann in tanponaz.

***Ou la konpri lo tèks ?***

1) Soulign tout bann mo vokabilèr soi ou

konpran pa, soi ou gingn pa lir.

2) Kansa lo zistoir i éspass ?

3) Oussa lo zistoir i éspass ?

4) Kissa i lé le bann pèrsonaz ?

5) Rézum lo tèks an détroi fraz, sanm out kozé

aou.